Wakathi naalakeliyeevo olokhela Etaaliya,
Paawulu na anapherezu akina khwinkhiwa namalokozela mmote aari wiitthiwaaye Zhuuliyu,
aari nttunkhulu wa khuntti ya anajanka ya mfwalume wa Rooma.
Khupakhira pankaya ya sitati ya Atirimiitiyu,
yaari weettaaye shiini kiina ya nti wa Aaziya.
Khulawa mpakha opahari nilawaka naalawaniye Arishitaruku Mmasetoniya wa sitati ya Tizaloonika.
Mmeesho mwaya,
khufiya Sitooni.
Zhuuliyu khuntthantta Paawulu wookemaanivo,
khumwinkha ruhusa yoolawa owoona ashirikhaawe yoori atthaapo amwinkhe etile yaari onhithajiyaaye.
Paata ya olaawo Sitooni,
khuvira phantte kiina ya Shiipere yoori nijiikitthe,
mwaasa wa pheevo zaari zoonivirikanela.
Nilokhiyeevo pahari ya Siliisiya na Panfiiliya,
khufiya Miira,
sitati ya nti wa Liisiya.
Nifiyeevo okhule,
namalokozela wa anajanka otule khusikana pankaya ya sitati ya Alishanteriya yaari weettaaye Etaaliya,
ye khunipakhirisa nttumpho.
Khulokha vattiitthi vattiitthi khwa siikhu zawaatta na tafwawuthi khulukhulu khufiya sitati ya Keniitu.
Khuhisala niwahi ovira nilawaka mwaasa wa pheevo wiiya zoovirikana,
khujikittha phantte ya Esura ya Kereeta na Salimoona.
Khusala nilawa na tafwawuthi zeetthu,
khufiya puuro yaari wiitthiwaaye Patari Yooshapweya,
kharipu ya sitati ya Laseeya.
Hasara za safwari
Paata ya ovira wakathi mwinkeene,
olokha khwaaza woopisa,
maana wakathi wa ofuka waaviriye.
Tiito Paawulu khusala awaahirimiza,
araka:
“Mamwinyi,
miiyo kinoona yoori safwari yeetthu enttela wiiya ya woopisa.
Enlawa yapuwe hasara khuluyeene khwa pankaya na mapwattha na theenya khwa ohaayi eetthu.”
Ila namalokozela wa anajanka,
olikha osiileza etile Paawulu aari olupaaye,
khulottela shawuri za nahota na za mweenyewe pankaya.
Ooniyeevo yoori patari yaya etile khayaari yooshapweya wiisha wakathi wa mwiita ari attaapho,
tiito enki khujilakelela yoori aarina yoorutela olokha na nroromelo wa ofiya Foonika ottuukho alawe avirise wakathi wa mwiita,
maana yaari patari ya Kereeta,
ethiito yaari weekesaaye phantte lintupweelaawo njuwa na lintthamuwaawo njuwa.
Khwaaza ovitelela vattiitthi vattiitthi pheevo za kuusi.
Yo khusala oona yoori apattha etile aari otakhaaye;
tiito khunvuula nankura khusala alawa aweraweraka shiini ya Kereeta.
Ila oviriyeevo wakathi vattitthiiru,
khupuwa pheevo zookhomaala ya tarupa.
Pankaya khusala evevelushiwa khuhisala ewahi oshintta pheevo,
khwiishusha matthaka khusala niwawaziwa ti pheevo.
Khujikittha na esura ttiitthiiru eniitthiwaaye Kalaawuta,
khuwahi okaphula shikareera za pankaya na tafwawuthi khuluyeene.
Aphano amalinyero khuthuula shikareera khuweza mpankaya,
khufukelela nkhoyi wa nankura vanshaluma.
Eetta woova okhukuziwa pankaya etile yeettaniwaka mmavula,
ari kharipu ya shiini ya Liibiya.
Khwiishusha matthaka aya khulikha pankaya etile evevelushiwaka ti pheevo.
Mmeesho mwaya,
ari oohusutiwa saaneene ti pheevo,
khwaaza weeselela mapwattha aya mpahari.
Siikhu ya ttatthu,
khweeselela mpahari na makhono aya phantte moote ya zaana kiina za pankaya.
Wakathi aya otthuupule,
khuhisala lipuwa njuwa wala matthottowa siikhu zawaatta na pheevo yaari ovira enivumelaka,
mpakha onaashikha nroromelo wa wuusurukha.
Aavirisiyeevo siikhu zawaatta ahinaje hatha etthu,
Paawulu khweemela vakatthi vaya khuwooza yoori:
“Mamwinyi,
mwaarina ya osiileza shawuri zaka yoohiliiwo Kereeta,
maana naari weettela ojiinanela khwa hasara na oharipweyiwa ti pankaya na waashikhiwa pi vitthu.
Ila apha kiniwuuzani yoori mwiminyale,
khina mmote wa mweeyo anttelaaye opwetheya,
pankaya ti anttelaaye opwecheya.
Maana taana osikhu lakipuwelela nlayikha la Nluku mweenyewe miiyo na otule kinimwaputwaaye,
khukuuza yoori:
‘Paawulu!
Ohoove!
Enuuhithajiya weeyo olawa weemela okutthanane Seezari.
Nluku na rehema yawe awinkha ohaayi na ooshi apale onlokhanaaye.’
Khwa ethiito mwiminyale mamwinyi.
Kininkhupali Nluku yoori zinteela orettikhana zooshi maana akuuza.
Ila enihithajiya fweeyo okhukuzeliwa veesura moote.”
Paata ya ofiya osikhu khumi na nne,
neetta othuuliwa ti pheevo neettaniwaka phantte khwa phantte pahari eniitthiwaaye Atiriyaatiku.
Payina ya osikhu layili,
amalinyero khusala oona yoori naattamela vathi.
Khwaaza weesa nkhoyi,
khoona wiicha waya ori phiima talaathiini na sitha.
Khuweja wakathi vattitthiiru,
khurutela weeza theenya khusikana orina phiima eshiriini na sapa wiicha waya.
Oovaka okhukuzeliwa valivula,
khuwaatupweeza anankura aya wane a sheezi,
khusala alompa yoori oche nasaapiru.
Eekesaka otthiramo mpankaya mphule,
amalinyero khwiishushela shikareera zaya mpahari,
ajinkhaka nkhama antakhaaye owaaweza anankura a loomo.
Aphano Paawulu khumuuza namalokozela otule na anajanka awe yoori:
“Amana mamwinyi apa ahisali mpankaya mphu,
mweeyo khamwiwahi wuusurukha.”
Attaaphale anajanka khushija mikhoyi zaafukaniweeyo shikareera khulikha okwa.
Ohinache saana,
Paawulu khuwooza ooshi yoori aje etthu yoojiwa,
araka:
“Leelo zinretta siikhu khumi na nne neettaka ojeekesela woohiji hatha etthu.
Nakataalikha kinuuvekelani oja etthu,
amana mwiretta toowo phi mwinttelaaye wiiya haayi.
Khina mmote wa mweeyo anttelaaye ovulala.”
Alupiyeevo mattakhuzi apale,
khuthuula phaawu khunshukhurwela Nluku vakatthi wa ooshi aya.
Aphano khumeya khwaaza orafuna.
Ooshi khwiiya oolipiseleya na theenya khuja etthu yoojiwa.
Mpankaya naarimo atthu miiya piiri na saapiini na sitha.
Paata yooja khurupala,
khuvukula mapwattha a tiriku eeselelaka mpahari yoori pankaya yaya eveye.
Ozama
Wakathi ochiyeevo khuhisala ajuwavo vathi,
ila khoona esura yaariina muuttho.
Yo khuwaza olawa weeleeza nttumpho pankaya yaya amana ewaheya.
Yo khuwaashija anankura khuwaalikha mpahari na khutapula khayiro za maleemi.
Aphano,
khuweza ntthaka laya la loomo,
yoori awahi olotta pahari.
Ila pankaya etile khuphara valivula loomo waya.
Sheezi yaya khwaaza opwechiwa ti kuvu za mawipi.
Anajanka khulakela owoola anapherezu yoori ahifiye vathi atthira.
Ila namalokozela wa anajanka aari otakha omwiinanela Paawulu,
khuwaakhattaza anajanka owaza shawuri nkhama epo.
Aphano khuruma yoori apale anjuwaaye woowelela atupweele mpahari alawe vathi.
Akina arina ya ojuusuru akholaka thaapwa akina akhole vitthu kiina za pankaya.
Ti nanna noosurukhiyeezo fooshi fweeyo mpakha ofiya vathi.
Wakathi nifiyeevo vathi,
neetta ojuwa yoori esura etile yaari wiitthiwa Maalata.
Eenyewe nti aya opule khunitthantta na huruma khuluyeene khukhoza moottho mwaasa wa vuula na ozizima.
Paawulu khukusanya khuuni atakhaka yoori atthe vamoottho,
khusaruwamo nyookha etthiraka nkukuku khukhola na nkhono.
Atthu a veesura aphale nawoona evili eri vankhono wa Paawulu,
khusala alupa yoori:
“Weekhweele mwinyi otu namahusuti,
maana oosurukha mpahari,
olikha toowo,
haakhi khinlawa onlikha wiiya haayi.”
Ila Paawulu nootathela nyookha etile vamoottho,
khuhinretti hatha etthu yootakhala.
Yo aari weekesela omoona Paawulu ari woovipa ama ofwa nasaapiru,
ila khuvira wakathi mwinkeene khuhisala oona enrettaka etthu,
khuzukulisa akhili zaya khwaaza olupa yoori ye aari nluku.
Kharipu ya attaaphale yaarivo puuro ya mwinyi aari wiitthiwaaye Puupiliyu,
mfwalume wa esura ya etile.
Ye khunipwekherela saana siikhu ttatthu niri aletto awe.
Aphano papaawe eetta olwaaziwa hooma na ohara taamu.
Paawulu khumwaattama yoori amoone,
paata ya onttheela makhono na khunlompela eetta ovona.
Wakathi zirettikhaniyeevo epi,
alwele akina a veesura attaaphale khuta na khuvonisiwa.
Yo khunithoonyeza shitaha khuluyeene,
paata ya opakhira mpankaya,
khutthaamu zooshi epile naari ohithajiyaazo.